Alegerea primarilor din primul tur favorizează partidele mari și plasează PSD într-o poziție greu de învins. Pentru prima dată, un lider al PNL vorbește deschis despre necesitatea formării unei coaliții anti-PSD pentru locale și despre susținerea unor candidați comuni ai acesteia la Primăria Capitalei, la primăriile de sector și la cele ale marilor orașe. Ilie Bolojan, primarul orașului Oradea și prim-vicepreședinte al Partidului Național Liberal, a declarat în emisiunea „În fața ta” de la Digi24, că în absența unei astfel de strategii, PSD va câștiga în aproape toate marile orașe.

„Există două posibilități: prima, ca tabloul politic în 2020 să arate ca azi, cu un partid mare și forțe politice non-PSD dezbinate, variantă în care cert în aproape toate marile orașe din afara arcului carpatic va câștiga PSD. Nu neapărat datorită performanțelor, ci datorită pulverizării voturilor. Și a doua variantă, eu cred că trebuie pusă în practică, e ca forțele non-PSD, cele de centru-dreapta, să se adune și să ofere cel mai bun candidat din localitate, ca votul din primul tur, pe care PSD îl folosește ca armă politică, să fie folosit împotriva PSD. E o soluție pentru București, sectoare și celelalte orașe. Și atunci vom avea o situație: primarii care sunt în funcție și au făcut o treabă buna sigur vor câștiga, indiferent de unde sunt, dar nu vor mai câștiga cei care nu au performat și se va da o șansa altcuiva să facă ceva în acele orașe”, a declarat Bolojan.

Acesta a subliniat că votul în primul tur se va aplica cel mai probabil și în 2020 și că existența unor candidați comuni ai forțelor non-PSD rămâne cea mai bună soluție. Desemnarea acestora ar trebui făcută „în baza unor anchete sociologice”, astfel încât să fie selectați candidații cu cele mai mari șanse. „Candidatul trebuie pregătit și, indiferent de partidul de care aparține, trebuie susținut. PNL poate să facă asta”, a declarat el. O astfel de coaliție ar trebui să fie făcută din timp și formalizată din punct de vedere juridic, pentru a exista timp pentru selecția candidaților și „armonizarea intereselor locale”, spune primarul. Nicio forță politică nu ar trebui exclusă de la negocieri, în opinia lui, iar din viitoarea coaliție ar trebui să facă parte, alături de PNL, cel puțin USR, PMP și Mișcarea România Împreună, condusă de Dacian Cioloș.

Despre candidatura lui Vlad Voiculescu la Primăria Capitalei

„Există o discuție în PNL în acest sens?”, a fost întrebat Bolojan. „Această discuție cred că azi poate fi prematură, că e dată de agenda de la europarlamentare, dar orice om cu o minimă experiență politică, cunoscând regulile jocului la locale, dacă susține o altă politică, în mod cert face jocul PSD. Nici asta n-ar fi o problemă dacă PSD ar guverna bine, dar acolo unde guvernează slab și, din păcate, în multe localități se guvernează slab ar fi o gravă eroare legată de dezvoltarea acelor localități și a României”, a declarat Bolojan.



Întrebat dacă PNL ar susține candidatura fostului ministru al Sănătății Vlad Voiculescu la București, acesta a răspuns că, din punctul lui de vedere, răspunsul este „da”, dacă acest lucru rezultă în urma unor analize serioase. „În condițiile în care analiza candidaților la o primărie dă ca rezultat o astfel de formulă, din punctul meu de vedere da, dar trebuie făcute niște analize serioase, trebuie pregătiți candidații și e mai puțin important din ce forță politica vine, e important să fie un om pregătit, un om care să vrea să facă treabă și să aibă șanse reale să câștige. Asta e valabil pentru București și pentru Vlad Voiculescu sau alte persoane”, a afirmat Bolojan.

Reprezentanții Mișcării România Împreună, care urmează să devină partid până în această toamnă, au declarat deja că sunt gata să facă o alianță cu USR și cu PNL pentru a desemna împreună candidați care să-i poată învinge pe cei ai PSD. Dragoș Pîslaru, unul dintre fondatorii mișcării conduse de Dacian Cioloș, confirma luna trecută pentru Republica intenția unei alianțe cu USR și PNL la alegerile locale din 2020. „Atât cu USR avem canale de comunicare, pentru că, dacă suntem pragmatici, în 2020 va trebui să colaborăm, cel puțin la locale. Este prematur să definim cadrul concret al alianței, dar, cel puțin la alegerile locale, fragmentarea candidaților care ar crea o alternativă la puterea actuală ar putea să ducă la rezultate foarte slabe. Dacă alegerile sunt dintr-un singur tur și nu vii cu un candidat solid unde există zona de control PSD-ALDE nu vei avea șanse să obții un rezultat bun. Orice om care urmărește să producă o schimbare societală profundă trebuie să înțeleagă că alegerile locale sunt foarte importante. Avem opțiunea să ne lăsăm purtați de orgolii și opțiunea de a conlucra”, a afirmat Pîslaru.